钦定古今图书集成/明伦汇编/氏族典/第127卷 > 陈寿
## 钦定古今图书集成/明伦汇编/氏族典/第127卷 > 陈寿

按《明外史陈寿传》：“寿字本仁，其先新淦人。祖志弘，洪
武间代兄戍辽东，遂籍宁远卫。寿少贫甚，得遗金，坐
夜分还其主。登成化八年进士，授户科给事中。劾万
贵妃兄弟及中官梁芳、僧继晓，系诏狱，得释，屡迁都
给事中。弘治元年，王恕为吏部，擢寿大理丞。刘吉憾
恕，讽御史劾寿不习刑名，冀以罪恕，竟调寿南京光”
禄少卿，就转鸿胪卿。十三年以右佥都御史巡抚延
绥。《火筛》盗边，袭击奏捷。十六年以右副都御史掌南
院。正德初，刘瑾矫诏逮南京科道，寿抗章论救。瑾怒，
罢其官。中官廖堂镇陕西，贪暴。杨一清以寿刚果，九
年正月起抚其地。堂爪牙数十辈散府县渔利，寿命
捕之，皆逃归。其秋，拜南京兵部侍郎。逾年，乞骸骨，就
进刑部尚书，致仕。嘉靖改元，诏进一品阶，遣有司存
问，时年八十有三。寿清廉自持，历官四十年，无家可
归，寓南都，所居不蔽风雨。其卒也，尚书李充嗣、府尹
寇天叙为之敛。